І хоць я прыходзіла весьці да іх заняткі па расейскай мове, яны самі прасілі мяне пераходзіць на беларускую, і сапраўды мы большасьць заняткаў праводзілі па-беларуску, нягледзячы на тое, што вучылі рознага кшталту мэдыцынскія тэрміны. Туркмэнскія студэнты за ўвесь час вучобы так і не маглі ўцяміць, навошта беларусы амаль паўсюль гавораць па-расейску, маючы такую прыгожую мову. Мне было вельмі складана ім нешта наконт гэтага патлумачыць.